# Na turistov z Číny sa musíme pripraviť

[STV Jednotka, 19:00 06/06/2015]

Zaradenie: z domova

Na turistov z Číny sa musíme pripraviť

Text:

Ľubomír Bajaník, moderátor: „Turistická nádej pre Slovensko? Návštevníci z Číny.“

Janette Štefánková, moderátorka: „Európska únia má s Čínou dohodnutú spoluprácu tamojších a európskych cestovných kancelárií.“

Ľubomír Bajaník: „Slovensko ešte nie je dobre pripravené na perspektívnych dovolenkárov. Naším cestovným kanceláriám chýba atraktívna ponuka a aj sprievodcovia.“

Ivan Janko, redaktor: „Na spoluprácu s európskymi partnermi už dnes čaká viac ako tisíc dvesto akreditovaných čínskych cestoviek. Aby doviezli turistov na Slovensko, chcú dôkladne pripravený program.“

Weifang Pan, veľvyslanec Čínskej ľudovej republiky: „Samozrejme, že chcú ochutnať aj vaše tradičné jedlá. Ale ak sem prídu na viac dní, chýba im čínske jedlo.“

Jitka Spillerová, predsedníčka Klub incomingových CK: „Za desať dní... alebo desať-dvanásť dní potrebujú navštíviť štyri krajiny minimálne. Určite nepricestujú z Číny len kvôli tomu, aby boli na Slovensku dvanásť dní.“

Ivan Janko: „Ľudia pracujúci v cestovnom ruchu však tvrdia, že tvorbu dobrého programu im komplikuje napríklad aj stav slovenských ciest.“

Jitka Spillerová: „Sú zvyknutí cestovať. Kľudne nerobí problém aj po ceste, ale teda tie vlaky a tie diaľnice musia byť na veľmi dobrej úrovni.“

Ivan Janko: „Slovenské cestovné kancelárie však musia pre svojich čínskych partnerov pripraviť nielen zaujímavý program, ale musia zohnať aj kvalifikovaných a najmä jazykovo zdatných sprievodcov. Inak sa cestovná kancelária nedostane medzi také, ktoré môžu spolupracovať s Číňanmi.“

Stanislav Macko, prezident SACKA: „V tej akreditácii je natvrdo povedané. Musíme oznámiť ministerstvu pre akreditáciu sprievodcu v čínštine. Takže v tej Bratislave ich budeme naozaj hľadať lupou.“

Eva Mazuchová, Bratislava Tourist Board: „Bratislavská organizácia cestovného ruchu má k dispozícii troch čínsky hovoriacich sprievodcov, žiaľ, z toho len dvaja žijú v Bratislave, jeden mimo Bratislavy.“

Ivan Janko: „Čínsky veľvyslanec tvrdí, že vie, ako tento problém vyriešiť.“

Weifang Pan: „Je tu početná komunita Číňanov a ich deti sa už narodili tu. Vedia perfektne po čínsky, ale aj po slovensky.“

Ivan Janko: „Splnenie všetkých podmienok by podľa čínskeho veľvyslanca podporilo aj rozvoj leteckej dopravy.“

Weifang Pan: „Čínske letecké spoločnosti sú pripravené zabezpečiť priame letecké spojenie medzi Slovenskom a Čínou. Slovensko však musí najskôr prilákať viac turistov.“

Ivan Janko: „Slovensko navštívilo v roku 2014 asi jeden a pol milióna zahraničných turistov, čo bolo o osem percent menej ako v roku 2013. Toto číslo by mohli zvýšiť turisti z Ázie.“

-END-